## Agricultura convoca ajudes per 300.000 euros per a l’organització de fires i jornades gastronòmiques de productes de qualitat diferenciada i de proximitat

*** Es destinen als ajuntaments i les entitats de promoció de productes agroalimentaris de la Comunitat Valenciana**

La Conselleria d’Agricultura, Ramaderia i Pesca ha convocat per 295.500 euros les ajudes per a l’organització de fires i jornades gastronòmiques de productes agroalimentaris de qualitat diferenciada i de proximitat de la Comunitat Valenciana.

Aquesta via de finançament s’orienta als ajuntaments i les entitats locals de la Comunitat Valenciana, les associacions i altres entitats sense ànim de lucre, que tinguen entre els seus objectius la promoció de productes agroalimentaris de la Comunitat Valenciana, incloent-hi els consells reguladors, o altres òrgans de gestió de figures de qualitat agroalimentària, i les entitats autoritzades per a la gestió dels productes reconeguts amb marca CV.

En concret, es podran subvencionar les jornades gastronòmiques dedicades a productes agroalimentaris de qualitat diferenciada o de proximitat, les fires agroalimentàries i els mercats temporals de productes de qualitat diferenciada o de proximitat i les activitats mixtes, en les quals es realitzen activitats dels dos tipus anteriors de manera simultània.

Seran subvencionables els elements necessaris per a la celebració de fires, mercats, jornades i activitats de promoció, com ara les despeses de personal i els serveis professionals dels qui participen en l’organització o el desenvolupament dels esdeveniments.

L’ajuda màxima per esdeveniment serà de 10.000 euros, i les quantitats màximes d’ajuda seran de 2.000 euros al dia per a les jornades gastronòmiques, també per a les fires o els mercats agroalimentaris, i 3.000 euros al dia per a les activitats mixtes.

La convocatòria es troba publicada en el *Diari Oficial de la Generalitat Valenciana* i es pot consultar en [el web](https://dogv.gva.es/datos/2023/08/03/pdf/2023_8678.pdf).

Fecha: 16/08/2023